CELEX: 32021R0725
Language: da
Date: 2021-05-04 00:00:00
Title: Kommissionens gennemførelsesforordning (EU) 2021/725 af 4. maj 2021 om fravigelse for 2021 af gennemførelsesforordning (EU) nr. 809/2014, (EU) nr. 180/2014, (EU) nr. 181/2014, (EU) 2017/892, (EU) 2016/1150, (EU) 2018/274, (EU) nr. 615/2014 og (EU) 2015/1368 for så vidt angår visse bestemmelser om administrativ kontrol og kontrol på stedet, der finder anvendelse i henhold til den fælles landbrugspolitik

5.5.2021   
               
               
                  DA
               
               
                  Den Europæiske Unions Tidende
               
               
                  L 155/8
               
            
         KOMMISSIONENS GENNEMFØRELSESFORORDNING (EU) 2021/725
         af 4. maj 2021
         om fravigelse for 2021 af gennemførelsesforordning (EU) nr. 809/2014, (EU) nr. 180/2014, (EU) nr. 181/2014, (EU) 2017/892, (EU) 2016/1150, (EU) 2018/274, (EU) nr. 615/2014 og (EU) 2015/1368 for så vidt angår visse bestemmelser om administrativ kontrol og kontrol på stedet, der finder anvendelse i henhold til den fælles landbrugspolitik
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 62, stk. 2,
         under henvisning til Europa-Parlamentets og Rådets forordning (EU) nr. 228/2013 af 13. marts 2013 om særlige foranstaltninger på landbrugsområdet i Unionens fjernområder og om ophævelse af Rådets forordning (EF) nr. 247/2006 (2), særlig artikel 8 og artikel 18, stk. 1, andet afsnit,
         under henvisning til Europa-Parlamentets og Rådets forordning (EU) nr. 229/2013 af 13. marts 2013 om særlige foranstaltninger på landbrugsområdet til fordel for de mindre øer i Det Ægæiske Hav og om ophævelse af Rådets forordning (EF) nr. 1405/2006 (3), særlig artikel 7, artikel 11, stk. 3, og artikel 14, stk. 1, andet afsnit, og
         ud fra følgende betragtninger:
         
                     (1)
                  
                  
                     På grund af covid-19-pandemien og de omfattende begrænsninger i bevægelsesfriheden, der er indført i medlemsstaterne, er der opstået ekstraordinære administrative vanskeligheder i alle medlemsstaterne med planlægningen og den rettidige udførelse af det krævede antal kontroller på stedet. På grund af disse vanskeligheder kan gennemførelsen af kontroller og den deraf følgende støtteudbetaling blive forsinket. Samtidig er landbrugerne sårbare over for de økonomiske forstyrrelser, som pandemien forårsager, og oplever økonomiske vanskeligheder og likviditetsproblemer.
                  
               
                     (2)
                  
                  
                     I lyset af disse ekstraordinære omstændigheder, der er uden fortilfælde, vedtog Kommissionen Kommissionens gennemførelsesforordning (EU) 2020/532 (4) for at afhjælpe disse vanskeligheder ved at fravige forskellige gennemførelsesforordninger, der finder anvendelse inden for den fælles landbrugspolitik, med hensyn til tidspunktet for og antallet af administrative kontroller og kontroller på stedet. Da vanskelighederne varer ved, fordi covid-19-pandemien fortsætter i 2021, bør der også træffes lignende foranstaltninger for 2021.
                  
               
                     (3)
                  
                  
                     Ved Kommissionens gennemførelsesforordning (EU) nr. 809/2014 (5) er der bl.a. fastsat bestemmelser om tidspunktet for kontrol på stedet, kontrolprocenten for visse kontroller på stedet inden for rammerne af det integrerede system, herunder for dyrerelaterede støtteordninger, og forhøjelsen af kontrolprocenten for visse ordninger. Herudover fastsætter nævnte forordning bestemmelser om kontrol på stedet i forbindelse med støtteberettigelseskriterier, tilsagn og andre forpligtelser vedrørende ansøgninger om husdyrstøtte og betalingsanmodninger inden for rammerne af dyrerelaterede foranstaltninger, kontrolprocenter for ikke-arealrelaterede og ikke-dyrerelaterede landdistriktsudviklingsforanstaltninger og minimumskontrolprocenten vedrørende krydsoverensstemmelse.
                  
               
                     (4)
                  
                  
                     I artikel 24, stk. 4, artikel 48, stk. 5, artikel 49, stk. 1, artikel 52, stk. 1, artikel 60, stk. 2, og artikel 71, stk. 3, i gennemførelsesforordning (EU) nr. 809/2014 er der fastsat visse bestemmelser, som den kompetente myndighed skal overholde ved gennemførelsen af administrativ kontrol eller kontrol på stedet. I lyset af de omstændigheder, som covid-19-pandemien har forårsaget, bør der tilskyndes til, at kontrollen gennemføres ved telemåling og ved anvendelse af ny teknologi såsom ubemandede luftfartøjssystemer, geotaggede fotos, det verdensomspændende satellitnavigationssystem (GNSS) kombineret med den europæiske geostationære navigations-overlay-tjeneste (EGNOS) og Galileo, data indhentet af Copernicus Sentinel-satellitter og anden relevant dokumentation, der kan anvendes til at kontrollere overholdelsen af kriterierne for støtteberettigelse, tilsagn eller andre forpligtelser i forbindelse med den pågældende støtteordning eller støtteforanstaltning samt overholdelsen af de krav og normer, der er relevante for krydsoverensstemmelse.
                  
               
                     (5)
                  
                  
                     Artikel 26, stk. 4, og artikel 42, stk. 1, i gennemførelsesforordning (EU) nr. 809/2014 fastsætter bestemmelser om kontrollen på stedet med henblik på efterprøvning af, at alle kriterier for støtteberettigelse, tilsagn og andre forpligtelser er opfyldt, og omfatter alle dyr, for hvilke der er indgivet støtteansøgninger eller betalingsanmodninger inden for rammerne af de dyrerelaterede støtteordninger eller dyrerelaterede støtteforanstaltninger, der skal kontrolleres. I lyset af den aktuelle situation bør det fastsættes, at hvis en medlemsstat ikke er i stand til at gennemføre sådanne kontroller på stedet i overensstemmelse med kravet i nævnte bestemmelser, og der ikke foreligger alternativt dokumentationsmateriale, kan medlemsstaten beslutte at foretage den kontrol på stedet, der vedrører ansøgningsåret 2021, på et hvilket som helst tidspunkt på året for så vidt som kontrollen stadig gør det muligt at efterprøve støtteberettigelsesbetingelserne.
                  
               
                     (6)
                  
                  
                     Ved flere forpligtelser i henhold til forordning (EU) nr. 1306/2013 vedrørende krydsoverensstemmelse og i henhold til Europa-Parlamentets og Rådets forordning (EU) nr. 1307/2013 (6) vedrørende dyrerelaterede støtteordninger og støtteforanstaltninger er der fastsat særlige og forskellige tidsrammer for deres opfyldelse, hvorfor det er nødvendigt, at kontrollen på stedet gennemføres inden for disse tidsrammer. De foranstaltninger, som medlemsstaterne har truffet for at håndtere covid-19-pandemien, vanskeliggør muligheden for at udføre de krævede kontroller på stedet nøjagtigt og inden for den frist, der er fastsat for disse forpligtelser. Visse former for kontrol kan måske heller ikke gennemføres ved hjælp af ny teknologi, som erstatter besøgene på bedriften. Derfor er det med henblik på visse kontroller, der skal udføres i 2021, nødvendigt at fravige artikel 30-33, 40a, 50, 52 og artikel 68, stk. 1, i gennemførelsesforordning (EU) nr. 809/2014 og at nedsætte minimumsprocenten for kontrol på stedet i forhold til de normale kontrolprocenter for areal- og dyrerelaterede støtteordninger og støtteforanstaltninger, andre landdistriktsudviklingsforanstaltninger end dem, der hører under det integrerede forvaltnings- og kontrolsystem, og forpligtelserne vedrørende krydsoverensstemmelse. For at sikre at muligheden for at begrænse kontrolpopulationen udnyttes mest effektivt, bør artikel 35 og artikel 50, stk. 5, og artikel 68, stk. 4, i gennemførelsesforordning (EU) nr. 809/2014 også fraviges, og medlemsstaterne bør også have mulighed for at udsætte den forhøjelse af kontrolprocenten, der kræves i henhold til disse bestemmelser, herunder de kontrolprocenter, der følger af undtagelserne i artikel 4, stk. 4, artikel 7, andet afsnit, og artikel 9, andet afsnit, i gennemførelsesforordning (EU) 2020/532.
                  
               
                     (7)
                  
                  
                     De undtagelser fra gennemførelsesforordning (EU) nr. 809/2014, der fastsættes i nærværende forordning, skal forhindre forsinkelser i kontrolforanstaltningerne og i behandlingen af støtteansøgninger i medlemsstaterne og dermed undgå forsinkelser i betalingerne til støttemodtagerne for 2021. Det er dog yderst vigtigt, at disse undtagelser ikke forhindrer en forsvarlig økonomisk forvaltning og ikke indvirker på kravet om tilstrækkelig sikkerhed. Medlemsstater, der gør brug af disse undtagelser, er således ansvarlige for at træffe alle fornødne foranstaltninger for at sikre, at overbetalinger undgås, og at inddrivelsen af eventuelle uretmæssigt udbetalte beløb indledes. Hvis der gøres brug af undtagelserne, skal dette derudover fremgå af forvaltningserklæringen for regnskabsårene 2021 og 2022, jf. artikel 7, stk. 3, første afsnit, litra b), i forordning (EU) nr. 1306/2013.
                  
               
                     (8)
                  
                  
                     I Kommissionens gennemførelsesforordning (EU) nr. 180/2014 (7) og (EU) nr. 181/2014 (8) fastsættes kontrolprocenter for kontrol af særlige foranstaltninger på landbrugsområdet i Unionens fjernområder og på de mindre øer i Det Ægæiske Hav. På grund af de foranstaltninger, der er truffet for at håndtere covid-19-pandemien, der også berører Unionens fjernområder og de mindre øer i Det Ægæiske Hav, bør der dispenseres fra disse forordninger, så muligheden for at anvende ny teknologi som alternative dokumentationskilder i forbindelse med kontrol udvides, og kontrolprocenten for kontrol på stedet tilpasses for 2021.
                  
               
                     (9)
                  
                  
                     I henhold til artikel 24 i Kommissionens gennemførelsesforordning (EU) 2017/892 (9) skal medlemsstaterne kontrollere, herunder gennem kontrol på stedet, overholdelsen af anerkendelseskriterierne for producentorganisationer eller sammenslutninger af producentorganisationer i frugt- og grøntsagssektoren. På grund af de foranstaltninger, der er truffet for at håndtere covid-19-pandemien, bør kontrol på stedet med henblik på anerkendelseskriterierne ikke gennemføres i 2021.
                  
               
                     (10)
                  
                  
                     Artikel 27, stk. 2, i gennemførelsesforordning (EU) 2017/892 fastsætter, at den årlige kontrol på stedet skal omfatte en stikprøve, der mindst repræsenterer 30 % af den samlede støtte, der er ansøgt om, og at der skal aflægges kontrolbesøg hos hver producentorganisation eller sammenslutning af producentorganisationer i frugt- og grøntsagssektoren, der gennemfører et driftsprogram, mindst en gang hvert tredje år. Artikel 27, stk. 7, i nævnte forordning fastsætter endvidere, at der ved aktioner, som gennemføres på individuelle bedrifter, der tilhører medlemmer af producentorganisationer, som er omfattet af den stikprøve, der er omhandlet i artikel 27, stk. 2, i nævnte forordning, skal aflægges mindst ét kontrolbesøg for at undersøge, om de er gennemført. På grund af de foranstaltninger, der er truffet for at håndtere covid-19-pandemien, vil medlemsstaterne muligvis ikke være i stand til at opfylde disse krav og bør derfor have tilladelse til at gennemføre et lavere antal af sådanne kontroller i 2021 og bør i 2021 ikke være omfattet af kravene om hyppigheden af kontrolbesøg hos producentorganisationerne.
                  
               
                     (11)
                  
                  
                     Artikel 29, stk. 2, i gennemførelsesforordning (EU) 2017/892 fastsætter, at kontrollen i første led skal omfatte 100 % af den mængde produkter, der er tilbagekøbt fra markedet, bortset fra produkter til gratis uddeling, for hvilke medlemsstaterne i henhold til artikel 29, stk. 3, i nævnte forordning kan nøjes med at kontrollere en mindre procentdel, dog ikke under 10 % af de pågældende mængder i løbet af en producentorganisations produktionsår. På grund af de foranstaltninger, der er truffet for at håndtere covid-19-pandemien, vil medlemsstaterne muligvis ikke kunne opfylde dette krav og bør i 2021 have tilladelse til selv for andre tilbagekøbte produkter, uanset deres forventede anvendelse, at nøjes med at kontrollere en mindre procentdel, dog ikke under 10 % af de pågældende mængder i en producentorganisations produktionsår.
                  
               
                     (12)
                  
                  
                     I henhold til artikel 30, stk. 3, i gennemførelsesforordning (EU) 2017/892 skal hver kontrol omfatte en stikprøve, der mindst repræsenterer 5 % af de mængder, en producentorganisationen har tilbagekøbt i løbet af produktionsåret. På grund af de foranstaltninger, der er truffet for at håndtere covid-19-pandemien, vil medlemsstaterne muligvis ikke kunne opfylde dette krav og bør have tilladelse til i 2021 at anvende stikprøver, der mindst repræsenterer 3 % af de mængder, en producentorganisation har tilbagekøbt i løbet af produktionsåret 2020.
                  
               
                     (13)
                  
                  
                     På grund af de foranstaltninger, der er truffet for at håndtere covid-19-pandemien, vil det fortsat være fysisk umuligt for medlemsstaterne i 2021 at foretage systematisk og stikprøvebaseret kontrol på stedet af de årlige støtteansøgninger, kontrol i første og andet led af tilbagekøb og kontrol af grøn høst og undladt høst, jf. henholdsvis artikel 27, stk. 7, artikel 29, stk. 2, artikel 30, stk. 3, og artikel 31, stk. 1 og 2, i gennemførelsesforordning (EU) 2017/892. Det bør derfor være muligt for medlemsstaterne at fastlægge kontroller, der er ligestillede med systematisk kontrol på stedet, såsom geotaggede fotos, daterede fotos, daterede droneovervågningsrapporter, administrativ kontrol eller videokonferencer med støttemodtagerne.
                  
               
                     (14)
                  
                  
                     På grund af de foranstaltninger, der er truffet for at håndtere covid-19-pandemien, var det i 2020 og vil det også i 2021 være fysisk umuligt for at foretage en systematisk og stikprøvebaseret kontrol af operationer, der støttes i henhold til artikel 45-52 i Europa-Parlamentets og Rådets forordning (EU) nr. 1308/2013 (10). Derfor bør den fravigelse af artikel 32, stk. 1, og artikel 42, stk. 3, i Kommissionens gennemførelsesforordning (EU) 2016/1150 (11), der blev fastsat for regnskabsåret 2020, videreføres for regnskabsåret 2021, så medlemsstaterne kan fastlægge kontroller, der kan sidestilles med systematisk kontrol på stedet, såsom daterede fotos, daterede droneovervågningsrapporter, administrativ kontrol eller videokonferencer med støttemodtagerne, og som sikrer, at det, før udbetalingerne finder sted, kan efterprøves, at de gældende retsregler vedrørende støtteprogrammerne i vinsektoren er overholdt.
                  
               
                     (15)
                  
                  
                     Det vil også for regnskabsåret 2021 være fysisk umuligt for medlemsstaterne inden for den frist, der er fastsat i artikel 43, stk. 3, i gennemførelsesforordning (EU) 2016/1150, at gennemføre systematisk stikprøvebaseret kontrol af operationer, der vedrører grøn høst, hvortil der ydes støtte i medfør af artikel 47 i forordning (EU) nr. 1308/2013. Derfor bør der indføres en undtagelse, i henhold til hvilken kontrollens afslutning kan udskydes til den 15. september 2021.
                  
               
                     (16)
                  
                  
                     I artikel 27, stk. 3, i Kommissionens gennemførelsesforordning (EU) 2018/274 (12) fastsættes antallet af stikprøver af friske druer, der skal udtages fra vinmarker i den periode, hvor den pågældende parcel høstes, med henblik på etablering af analysedatabanken for isotopdata, jf. artikel 39 i Kommissionens delegerede forordning (EU) 2018/273 (13). I tilfælde hvor de foranstaltninger, der er truffet for at håndtere covid-19-pandemien, forhindrer medlemsstaterne i at gennemføre sådanne kontroller, bør det være muligt for medlemsstaterne at fravige minimumsantallet af stikprøver.
                  
               
                     (17)
                  
                  
                     I henhold til artikel 31, stk. 2, litra b), i gennemførelsesforordning (EU) 2018/274 skal medlemsstaterne foretage årlige kontroller på stedet af mindst 5 % af alle vinproducenter, der er opført i fortegnelsen over vindyrkningsarealer. Eftersom de foranstaltninger, der er truffet for at håndtere covid-19-pandemien, forhindrer gennemførelsen af sådanne kontroller i flere vinproducerende medlemsstater over en lang periode, bør denne procentdel nedsættes for 2021. Af samme grund bør det være tilladt for medlemsstaterne midlertidigt i 2021 at suspendere de i artikel 31, stk. 2, litra c), i nævnte forordning omhandlede systematiske kontroller på stedet, der skal foretages på vindyrkningsarealer, der ikke er medtaget i et producentdossier.
                  
               
                     (18)
                  
                  
                     Kommissionens gennemførelsesforordning (EU) nr. 615/2014 (14) for så vidt angår arbejdsprogrammer for støtte til olivenolie- og spiseolivensektoren indeholder bestemmelser om kontrol på stedet med henblik på kontrol af, at betingelserne for tildeling af EU-finansiering overholdes. De foranstaltninger, der er truffet for at håndtere covid-19-pandemien, kan gøre det vanskeligt at gennemføre de kontroller, der kræves i henhold til artikel 6 i nævnte forordning. Medlemsstaterne bør derfor indrømmes fleksibilitet og gives mulighed for at erstatte kontrol på stedet i kalenderåret 2021 med alternative kontroller.
                  
               
                     (19)
                  
                  
                     Kommissionens gennemførelsesforordning (EU) 2015/1368 (15) vedrørende støtte til biavlssektoren fastsætter bestemmelser om overvågning og kontrol vedrørende korrekt gennemførelse af de nationale biavlsprogrammer, de faktisk afholdte udgifter og det korrekte antal bistader som angivet af biavlerne. I henhold til artikel 8, stk. 3, i nævnte forordning skal medlemsstaterne sikre, at der foretages kontrol på stedet af mindst 5 % af støtteansøgerne inden for rammerne af biavlsprogrammerne. De foranstaltninger, der er truffet for at håndtere covid-19-pandemien, kan gøre det vanskeligt at gennemføre det antal kontroller på stedet, der er nødvendigt for at nå nævnte tærskel. Derfor bør medlemsstaterne indrømmes fleksibilitet og gives mulighed for at fravige nævnte krav. En sådan undtagelse bør dog ikke føre til, at risikoen for uberettigede betalinger øges. Enhver nedsættelse af antallet af kontroller på stedet bør derfor i videst muligt omfang erstattes af alternative kontroller.
                  
               
                     (20)
                  
                  
                     Eftersom de foranstaltninger, der fastsættes i denne forordning, er nødvendige for medlemsstaterne for at kunne tilrettelægge kontrolkampagner, samtidig med at de overholder de foranstaltninger, der er truffet for at håndtere covid-19-pandemien, bør denne forordning træde i kraft på dagen for offentliggørelsen i Den Europæiske Unions Tidende og anvendes med tilbagevirkende kraft for at omfatte hele perioden for de respektive kontrolkampagner: foranstaltningerne i kapitel I og II og i kapitel III, afdeling 3 og 4, bør anvendes fra den 1. januar 2021, svarende til ansøgningsåret i det integrerede forvaltnings- og kontrolsystem eller til kalenderåret for ikke-arealrelaterede og ikke-dyrerelaterede foranstaltninger til støtte af udvikling i landdistrikterne og foranstaltninger i vinsektoren. foranstaltningerne i kapitel III, afdeling 1 og 2, bør anvendes fra den 16. oktober 2020, svarende til regnskabsåret, og foranstaltningerne i kapitel III, afdeling 5, bør anvendes fra den 1. august 2020, svarende til biavlsåret.
                  
               
                     (21)
                  
                  
                     Foranstaltningerne i denne forordning er i overensstemmelse med udtalelse fra Komitéen for Landbrugsfondene, Forvaltningskomitéen for Direkte Betalinger og Udvalget for Udvikling af Landdistrikterne —
                  
               VEDTAGET DENNE FORORDNING:
         KAPITEL I
         
            UNDTAGELSER FRA GENNEMFØRELSESFORORDNING (EU) NR. 809/2014
         
         
            Artikel 1
            Uanset artikel 24, stk. 4, artikel 48, stk. 5, artikel 49, stk. 1, artikel 52, stk. 1, artikel 60, stk. 2, tredje afsnit, og artikel 71, stk. 3, i gennemførelsesforordning (EU) nr. 809/2014 kan medlemsstaterne som følge af de foranstaltninger, der er truffet for at håndtere covid-19-pandemien, for så vidt angår de kontroller, der skal gennemføres for henholdsvis ansøgningsåret 2021 eller kalenderåret 2021, beslutte fuldt ud at erstatte den fysiske kontrol, der skal foretages i henhold til nævnte forordning, navnlig markinspektioner og kontrol på stedet, med billedanalyse af ortofotos (satellitbilleder eller luftfotos) eller anvendelse af ny teknologi såsom geotaggede fotos eller anden relevant dokumentation, herunder dokumentation, som støttemodtageren har forelagt på den kompetente myndigheds anmodning, og som sætter den kompetente myndighed i stand til at drage endelige konklusioner.
            Hvis kontrolbesøgene på stedet for den operation, der er ydet støtte til, eller på investeringsstedet, jf. artikel 48, stk. 5, i gennemførelsesforordning (EU) nr. 809/2014, ikke kan erstattes af relevant dokumentation, gennemfører medlemsstaterne kontrolbesøgene, efter at den endelige betaling er foretaget.
         
         
            Artikel 2
            Uanset artikel 26, stk. 4, og artikel 42, stk. 1, i gennemførelsesforordning (EU) nr. 809/2014 kan medlemsstaterne, hvis de som følge af de foranstaltninger, der er truffet for at håndtere covid-19-pandemien, ikke er i stand til at gennemføre kontrollen på stedet inden for den i nævnte bestemmelse fastsatte frist, og det ved anvendelsen af alternative metoder, herunder anvendelsen af ny teknologi, ikke er muligt at tilvejebringe den fornødne dokumentation, beslutte at foretage nævnte kontrol for henholdsvis ansøgningsåret 2021 eller kalenderåret 2021 når som helst i løbet af året, for så vidt som kontrollen stadig gør det muligt at efterprøve støtteberettigelsesbetingelserne.
         
         
            Artikel 3
            
               1.   Hvis medlemsstaterne som følge af de foranstaltninger, der er truffet for at håndtere covid-19-pandemien, ikke er i stand til at foretage kontrol på stedet for henholdsvis ansøgningsåret 2021 eller kalenderåret 2021 i overensstemmelse med kravene i artikel 30-33, artikel 35, artikel 40a, stk. 1, første afsnit, litra c), artikel 40a, stk. 2, litra b), artikel 50, stk. 1, første afsnit, artikel 50, stk. 5, artikel 52, stk. 2, artikel 60, stk. 2, tredje afsnit, artikel 68, stk. 1, første afsnit, og artikel 68, stk. 4, i gennemførelsesforordning (EU) nr. 809/2014, kan medlemsstaterne beslutte af anvende bestemmelserne i nærværende artikels stk. 2-13.
            
            
               2.   Uanset artikel 30 i gennemførelsesforordning (EU) nr. 809/2014 skal kontrolprocenten for ansøgningsåret 2021 være minimum:
               
                           a)
                        
                        
                           3 % af alle støttemodtagere, der ansøger om støtte under grundbetalingsordningen eller den generelle arealbetalingsordning
                        
                     
                           b)
                        
                        
                           3 % af alle støttemodtagere, der ansøger om omfordelingsbetalinger
                        
                     
                           c)
                        
                        
                           3 % af alle støttemodtagere, der ansøger om betalingen for områder med naturbetingede begrænsninger
                        
                     
                           d)
                        
                        
                           3 % af alle støttemodtagere, der ansøger om betaling til unge landbrugere
                        
                     
                           e)
                        
                        
                           3 % af alle støttemodtagere, der ansøger om arealrelaterede betalinger inden for rammerne af frivillig koblet støtte
                        
                     
                           f)
                        
                        
                           3 % af alle støttemodtagere, der ansøger om betaling under ordningen for mindre landbrugere
                        
                     
                           g)
                        
                        
                           10 % af de arealer, der er anmeldt til produktion af hamp
                        
                     
                           h)
                        
                        
                           3 % af alle støttemodtagere, der ansøger om afgrødespecifik betaling for bomuld
                        
                     Medlemsstater, der i henhold til artikel 36 i gennemførelsesforordning (EU) nr. 809/2014 allerede har besluttet at reducere kontrolprocenten for visse ordninger til 3 %, kan yderligere reducere de kontrolprocenter, der er fastsat for disse ordninger i nærværende stykke, til 1 %.
            
            
               3.   Uanset artikel 31 i gennemførelsesforordning (EU) nr. 809/2014 skal kontrolprocenten for ansøgningsåret 2021 være minimum:
               
                           a)
                        
                        
                           3 % af alle støttemodtagere, der benytter landbrugsmetoder, der er til gavn for klimaet og miljøet
                        
                     
                           b)
                        
                        
                           1 % af:
                           
                                       i)
                                    
                                    
                                       enten alle støttemodtagere, der er berettiget til grønne betalinger, og som er fritaget for både afgrødediversificering og forpligtelsen vedrørende miljømæssige fokusområder, da de ikke overholder tærskelværdien i artikel 44 og 46 i forordning (EU) nr. 1307/2013, og som ikke er omfattet af forpligtelserne i nævnte forordnings artikel 45
                                    
                                 
                                       ii)
                                    
                                    
                                       eller i de år, hvor artikel 44 i Kommissionens delegerede forordning (EU) nr. 639/2014 (16) ikke finder anvendelse i en medlemsstat, de støttemodtagere, som er berettiget til grønne betalinger, og som er fritaget for både afgrødediversificering og forpligtelsen vedrørende miljømæssige fokusområder, da de ikke overholder tærskelværdien i artikel 44 og 46 i forordning (EU) nr. 1307/2013, og som ikke er omfattet af forpligtelsen i artikel 45, stk. 1, i nævnte forordning
                                    
                                 
                     
                           c)
                        
                        
                           3 % af alle støttemodtagere, der skal efterleve de grønne metoder og anvende de nationale eller regionale miljøcertificeringsordninger som omhandlet i artikel 43, stk. 3, litra b), i forordning (EU) nr. 1307/2013
                        
                     Den i første afsnit, litra a), omhandlede kontrolprocent skal samtidig omfatte mindst 3 % af alle støttemodtagere med permanente græsarealer, der er miljømæssigt sårbare inden for de områder, der er omfattet af Rådets direktiv 92/43/EØF (17) eller Europa-Parlamentets og Rådets direktiv 2009/147/EF (18) og yderligere sårbare områder nævnt i artikel 45, stk. 1, i forordning (EU) nr. 1307/2013.
            
            
               4.   Uanset artikel 32 i gennemførelsesforordning (EU) nr. 809/2014 skal kontrolprocenten for ansøgningsåret 2021 være minimum:
               
                           a)
                        
                        
                           3 % af alle støttemodtagere, der ansøger om støtte til foranstaltninger til udvikling af landdistrikterne
                        
                     
                           b)
                        
                        
                           3 % af alle kollektiver, der indgiver en kollektiv anmodning.
                        
                     Hvad angår den i første afsnit, litra a) omhandlede kontrolprocent for de foranstaltninger, der er omhandlet i artikel 28 og 29 i Europa-Parlamentets og Rådets forordning (EU) nr. 1305/2013 (19), skal kontrolprocenten på 3 % være opnået for hver foranstaltning.
            
            
               5.   Uanset artikel 33 i gennemførelsesforordning (EU) nr. 809/2014 skal kontrolprocenten for ansøgningsåret 2021 være minimum 3 % af alle støttemodtagere, der ansøger om støtte i henhold til dyrerelaterede støtteordninger, og omfatte minimum 3 % af dyrene.
            
            
               6.   Uanset artikel 35 i gennemførelsesforordning (EU) nr. 809/2014 kan medlemsstaterne beslutte at udskyde forhøjelsen af den kontrolprocent, der skulle have været anvendt i ansøgningsåret 2021 for de støtteordninger og støtteforanstaltninger, der er omhandlet i nærværende artikels stk. 2-5, og erstatte den med en tilsvarende forhøjelse for ansøgningsåret 2022.
            
            
               7.   Uanset artikel 40a, stk. 1, første afsnit, litra c), første punktum, i gennemførelsesforordning (EU) nr. 809/2014 gennemføres den pågældende kontrol af kriterier for støtteberettigelse, tilsagn og andre forpligtelser for minimum 3 % af de berørte støttemodtagere.
            
            
               8.   Uanset artikel 40a, stk. 2, litra b), i gennemførelsesforordning (EU) nr. 809/2014 skal kontrollen af indholdet af tetrahydrocannabinol i hamp foretages for mindst 10 % af arealet.
            
            
               9.   Uanset artikel 50, stk. 1, første afsnit, og artikel 60, stk. 2, tredje afsnit, i gennemførelsesforordning (EU) nr. 809/2014, skal kontrolprocenten for kalenderåret 2021 være minimum 3 %.
            
            
               10.   Uanset artikel 50, stk. 5, i gennemførelsesforordning (EU) nr. 809/2014 kan medlemsstaterne beslutte at udskyde forhøjelsen af den kontrolprocent, der skulle have været anvendt i ansøgningsåret 2021, og erstatte den med en tilsvarende forhøjelse for kalenderåret 2022.
            
            
               11.   Uanset artikel 52, stk. 2, i gennemførelsesforordning (EU) nr. 809/2014 skal kontrolprocenten i kalenderåret 2021 for efterfølgende kontrol være minimum 0,6 %.
            
            
               12.   Uanset artikel 68, stk. 1, første afsnit, i gennemførelsesforordning (EU) nr. 809/2014 skal minimumskontrolprocenten i ansøgningsåret 2021 for krydsoverensstemmelse være 0,5 %.
            
            
               13.   Uanset artikel 68, stk. 4, i gennemførelsesforordning (EU) nr. 809/2014 kan medlemsstaterne beslutte at udskyde forhøjelsen af den kontrolprocent, der skulle have været anvendt for ansøgningsåret 2021, og erstatte den med en tilsvarende forhøjelse for ansøgningsåret 2022.
            
         
         
            Artikel 4
            De medlemsstater, der anvender artikel 1, 2 og 3, skal i den forvaltningserklæring, der skal udarbejdes i henhold til artikel 7, stk. 3, første afsnit, litra b), i forordning (EU) nr. 1306/2013, for regnskabsåret 2021 og 2022 bekræfte, at overbetalinger til støttemodtagere er undgået, og at der på grundlag af en verifikation af alle fornødne oplysninger er indledt procedurer for inddrivelse af uretmæssigt udbetalte beløb.
         
         KAPITEL II
         
            UNDTAGELSER FRA DE SÆRLIGE FORANSTALTNINGER, DER GÆLDER FOR UNIONENS FJERNOMRÅDER OG DE MINDRE ØER I DET ÆGÆISKE HAV
         
         
            AFDELING 1
         
         
            
               Undtagelser fra gennemførelsesforordning (EU) nr. 180/2014
            
         
         
            Artikel 5
            
               1.   Uanset artikel 16, stk. 2, i gennemførelsesforordning (EU) nr. 180/2014 kan medlemsstaterne, hvis de som følge af de foranstaltninger, der er truffet for at håndtere covid-19-pandemien, ikke er i stand til at foretage fysisk kontrol i fjernområderne i henhold til i nævnte bestemmelse, i 2021 beslutte at tilrettelægge den fysiske kontrol i henhold til nærværende artikels stk. 2.
            
            
               2.   Den fysiske kontrol ved import, indførsel, eksport og forsendelse af landbrugsprodukter, som foretages i det pågældende fjernområde, skal omfatte et repræsentativt udsnit på mindst 3 % af de licenser, der forelægges i henhold til artikel 9 i gennemførelsesforordning (EU) nr. 180/2014.
            
            
               3.   Uanset artikel 22 i gennemførelsesforordning (EU) nr. 180/2014 kan medlemsstaterne, hvis de som følge af de foranstaltninger, der er truffet for at bekæmpe covid-19-pandemien, ikke er i stand til at foretage kontrol på stedet i fjernområderne i henhold til nævnte artikel, i 2021 beslutte at tilrettelægge kontrollen på stedet i henhold til nærværende artikels stk. 4.
            
            
               4.   De kompetente myndigheder foretager på grundlag af en risikoanalyse, der er foretaget i henhold til artikel 24, stk. 1, i gennemførelsesforordning (EU) nr. 180/2014, kontrol på stedet af en stikprøve, der omfatter mindst 3 % af støtteansøgningerne. Stikprøven skal ligeledes repræsentere mindst 3 % af de støttebeløb, der er udbetalt for hvert tiltag.
            
            
               5.   Uanset artikel 16, stk. 2, og artikel 22 i gennemførelsesforordning (EU) nr. 180/2014 kan medlemsstaterne, hvis de som følge af de foranstaltninger, der er truffet for at håndtere covid-19-pandemien, ikke er i stand til at foretage kontrol på stedet af de særlige foranstaltninger til fordel for fjernområder i overensstemmelse med de bestemmelser, der er fastsat for 2021, beslutte:
               
                           a)
                        
                        
                           at erstatte kontrol på stedet med anvendelse af nye teknologier, herunder geotaggede fotos, daterede fotos, daterede droneovervågningsrapporter, videokonferencer med støttemodtagerne eller relevant dokumentationsmateriale, der kan tjene som støtte ved kontrollen af, om foranstaltningerne gennemføres korrekt
                        
                     
                           b)
                        
                        
                           at gennemføre kontrollerne når som helst i løbet af året, for så vidt som kontrollen fortsat gør det muligt at efterprøve støtteberettigelsesbetingelserne, også efter at den endelige betaling er foretaget.
                        
                     
            
               6.   Uanset artikel 59, stk. 5, i forordning (EU) nr. 1306/2013 kan medlemsstaterne beslutte at udskyde forhøjelsen af den kontrolprocent, der skulle have været anvendt i ansøgningsåret 2021 for de støtteordninger og støtteforanstaltninger, der er omhandlet i nærværende artikels stk. 1-5, og erstatte den med en tilsvarende forhøjelse for ansøgningsåret 2022.
            
         
         
            AFDELING 2
         
         
            
               Undtagelser fra gennemførelsesforordning (EU) nr. 181/2014
            
         
         
            Artikel 6
            
               1.   Uanset artikel 13, stk. 2, i gennemførelsesforordning (EU) nr. 181/2014 kan Grækenland, hvis landet som følge af de foranstaltninger, der er truffet for at bekæmpe covid-19-pandemien, ikke er i stand til at foretage fysisk kontrol i henhold til nævnte artikel, i 2021 beslutte at tilrettelægge den fysiske kontrol i henhold til nærværende artikels stk. 2.
            
            
               2.   Den fysiske kontrol ved indførsel af landbrugsprodukter, som foretages på de mindre øer i Det Ægæiske Hav, skal omfatte et repræsentativt udsnit på mindst 3 % af de licenser, der forelægges i henhold til artikel 7 i gennemførelsesforordning (EU) nr. 181/2014. Den fysiske kontrol ved eksport eller forsendelse, jf. nævnte forordnings afdeling 3, som foretages på de mindre øer i Det Ægæiske Hav, skal omfatte et repræsentativt udsnit på mindst 3 % af transaktionerne, baseret på de risikoprofiler, som Grækenland har fastlagt.
            
            
               3.   Uanset artikel 20 i gennemførelsesforordning (EU) nr. 181/2014 kan Grækenland, hvis landet som følge af de foranstaltninger, der er truffet for at håndtere covid-19-pandemien, ikke er i stand til at foretage kontrol på stedet i henhold til nævnte artikel, i 2021 beslutte at tilrettelægge kontrollen på stedet i henhold til nærværende artikels stk. 4.
            
            
               4.   De kompetente myndigheder foretager på grundlag af en risikoanalyse, der er foretaget i henhold til artikel 22, stk. 1, i gennemførelsesforordning (EU) nr. 181/2014, kontrol på stedet af en stikprøve på mindst 3 % af støtteansøgningerne for hvert tiltag. Stikprøven skal ligeledes repræsentere mindst 3 % af de støttebeløb, der er udbetalt for hvert tiltag.
            
            
               5.   Uanset artikel 13, stk. 2, og artikel 20 i gennemførelsesforordning (EU) nr. 181/2014 kan Grækenland, hvis landet som følge af de foranstaltninger, der er truffet for at håndtere covid-19-pandemien, ikke er i stand til at foretage kontrol på stedet af de særlige foranstaltninger til fordel for de mindre øer i Det Ægæiske Hav i overensstemmelse med de nævnte bestemmelser for 2021, beslutte:
               
                           a)
                        
                        
                           at erstatte kontrol på stedet med anvendelse af nye teknologier, herunder geotaggede fotos, daterede fotos, daterede droneovervågningsrapporter, videokonferencer med støttemodtagerne eller relevant dokumentationsmateriale, der kan tjene som støtte ved kontrollen af, om foranstaltningerne gennemføres korrekt
                        
                     
                           b)
                        
                        
                           at gennemføre kontrollerne når som helst i løbet af året, for så vidt som kontrollen fortsat gør det muligt at efterprøve støtteberettigelsesbetingelserne, også efter at den endelige betaling er foretaget.
                        
                     
            
               6.   Uanset artikel 59, stk. 5, i forordning (EU) nr. 1306/2013 kan Grækenland beslutte at udskyde forhøjelsen af den kontrolprocent, der skulle have været anvendt i ansøgningsåret 2021 for de støtteordninger og støtteforanstaltninger, der er omhandlet i nærværende artikels stk. 1-5, og erstatte den med en tilsvarende forhøjelse for ansøgningsåret 2022.
            
         
         KAPITEL III
         
            UNDTAGELSER FRA GENNEMFØRELSESBESTEMMELSERNE TIL DEN FÆLLES MARKEDSORDNING
         
         
            AFDELING 1
         
         
            
               Undtagelser fra gennemførelsesforordning (EU) 2017/892
            
         
         
            Artikel 7
            
               1.   Uanset artikel 24 i gennemførelsesforordning (EU) 2017/892 finder kontrol på stedet vedrørende anerkendelseskriterier ikke anvendelse for 2021.
            
            
               2.   Uanset artikel 27, stk. 2, i gennemførelsesforordning (EU) 2017/892 gælder følgende:
               
                           a)
                        
                        
                           I 2021 skal kontrollen på stedet som omhandlet i nævnte forordnings artikel 27 omfatte en stikprøve, der repræsenterer mindst 10 % af den samlede støtte, der er ansøgt om for 2020
                        
                     
                           b)
                        
                        
                           Kravet om, at der skal aflægges kontrolbesøg mindst hvert tredje år hos hver producentorganisation eller sammenslutning af producentorganisationer, der gennemfører et driftsprogram, finder ikke anvendelse på den kontrol på stedet, der foretages i 2021.
                        
                     
            
               3.   Uanset artikel 27, stk. 7, i gennemførelsesforordning (EU) 2017/892 er kontrol på stedet i 2021 ikke omfattet af bestemmelsen om, at der skal aflægges mindst ét kontrolbesøg på stedet, hvor aktionen gennemføres, for at undersøge, om aktioner på individuelle bedrifter tilhørende medlemmer af producentorganisationer, der er omfattet af den stikprøve, der er omhandlet i nævnte forordnings artikel 27, stk. 2, er gennemført. Sådanne besøg kan erstattes af andre former for kontrol, som medlemsstaterne fastsætter, f.eks. geotaggede fotos, daterede fotos, daterede droneovervågningsrapporter, administrativ kontrol eller videokonferencer med støttemodtagerne.
            
            
               4.   Uanset artikel 29, stk. 2, i gennemførelsesforordning (EU) 2017/892 kan medlemsstaterne i 2021 nøjes med at kontrollere en mindre procentdel af de produkter, der er tilbagekøbt fra markedet, uanset deres anvendelse, end den procentsats, der er fastsat i nævnte bestemmelse, men ikke under 10 % af de pågældende mængder i løbet af en producentorganisations produktionsår. Kontrollen kan finde sted hos producentorganisationen eller hos modtagerne af de pågældende produkter. Hvis der ved kontrollen konstateres uregelmæssigheder, foretager medlemsstaterne yderligere kontrol. Sådanne kontroller kan erstattes af andre former for kontrol, som medlemsstaterne fastsætter, f.eks. geotaggede fotos, daterede fotos, daterede droneovervågningsrapporter, administrativ kontrol eller videokonferencer med støttemodtagerne.
            
            
               5.   Uanset artikel 30, stk. 3, i gennemførelsesforordning (EU) 2017/892 skal hver kontrol i 2021 omfatte en stikprøve, der mindst repræsenterer 3 % af de mængder, som producentorganisationen har tilbagekøbt i løbet af produktionsåret 2020. Sådanne kontroller kan erstattes af andre former for kontrol, som medlemsstaterne fastsætter, f.eks. geotaggede fotos, daterede fotos, daterede droneovervågningsrapporter, administrativ kontrol eller videokonferencer med støttemodtagerne.
            
            
               6.   Uanset artikel 31, stk. 1 og 2, i gennemførelsesforordning (EU) 2017/892 kan kontrollen på stedet i 2021 erstattes af andre former for kontrol, som medlemsstaterne fastsætter, f.eks. geotaggede fotos, daterede fotos, daterede droneovervågningsrapporter, administrativ kontrol eller videokonferencer med støttemodtagerne.
            
         
         
            AFDELING 2
         
         
            
               Undtagelser fra gennemførelsesforordning (EU) 2016/1150
            
         
         
            Artikel 8
            
               1.   Uanset artikel 32, stk. 1, og artikel 42, stk. 3, i gennemførelsesforordning (EU) 2016/1150 kan medlemsstaterne, hvis de foranstaltninger, der er truffet for at håndtere covid-19-pandemien, hindrer dem i at foretage kontrol på stedet i overensstemmelse med nævnte bestemmelser, i regnskabsåret 2021 erstatte sådan kontrol på stedet med andre typer kontrol, som medlemsstaterne fastsætter, f.eks. daterede fotos, daterede droneovervågningsrapporter, administrativ kontrol eller videokonferencer med støttemodtagerne, hvorved det kan garanteres, at reglerne for støtteprogrammerne i vinsektoren overholdes.
            
            
               2.   Uanset artikel 43, stk. 3, i gennemførelsesforordning (EU) 2016/1150 gælder det, at hvis de foranstaltninger, der er truffet for at håndtere covid-19-pandemien, hindrer medlemsstaterne i at foretage kontrol på stedet i overensstemmelse nævnte bestemmelse, skal sådanne kontroller af grøn høst i regnskabsåret 2021 finde sted senest den 15. september 2021.
            
         
         
            AFDELING 3
         
         
            
               Undtagelser fra gennemførelsesforordning (EU) 2018/274
            
         
         
            Artikel 9
            
               1.   Uanset artikel 27, stk. 3, i gennemførelsesforordning (EU) 2018/274 kan medlemsstaterne, hvis de foranstaltninger, der er truffet for at håndtere covid-19-pandemien, er til hinder for, at de i høstperioden i 2021 kan indsamle prøver af friske druer og forarbejde dem til vin med henblik på det antal prøver, der er fastsat i del II i bilag III til nævnte forordning, fravige det fastsatte antal prøver.
            
            
               2.   Uanset artikel 31, stk. 2, litra b), i gennemførelsesforordning (EU) 2018/274, kan medlemsstaterne, hvis de foranstaltninger, der er truffet for at håndtere covid-19-pandemien, er til hinder for, at de i 2021 kan foretage kontrol på stedet i overensstemmelse med nævnte bestemmelse, nøjes med at foretage kontrol på stedet af mindst 3 % af alle vinproducenter, der er opført i fortegnelsen over vindyrkningsarealer.
            
            
               3.   Uanset artikel 31, stk. 2, litra c), i gennemførelsesforordning (EU) 2018/274 kan medlemsstaterne i 2021 midlertidigt suspendere den systematiske kontrol på stedet af arealer beplantet med vinstokke, der ikke er medtaget i et producentdossier, hvis de foranstaltninger, der er truffet for at håndtere covid-19-pandemien, forhindrer medlemsstaterne i at gennemføre sådanne kontroller.
            
         
         
            AFDELING 4
         
         
            
               Undtagelse fra gennemførelsesforordning (EU) nr. 615/2014
            
         
         
            Artikel 10
            Uanset artikel 6 i gennemførelsesforordning (EU) nr. 615/2014 gælder det, at hvis de foranstaltninger, der er truffet for at håndtere covid-19-pandemien, forhindrer medlemsstaterne i rettidigt at gennemføre kontrol på stedet i kalenderåret 2021, kan medlemsstaterne beslutte helt eller delvist at erstatte kontrol på stedet med administrativ kontrol eller med anvendelse af relevant dokumentation, herunder geotaggede fotos, videosamtaler eller anden dokumentation i elektronisk format.
         
         
            AFDELING 5
         
         
            
               Undtagelse fra gennemførelsesforordning (EU) 2015/1368
            
         
         
            Artikel 11
            Uanset artikel 8, stk. 3, i gennemførelsesforordning (EU) 2015/1368 kan medlemsstaterne i biavlsåret 2021 beslutte at fravige den procentsats på 5 %, der gælder for kontrol på stedet af støtteansøgere inden for rammerne af biavlsprogrammerne, forudsat at de erstatter den planlagte kontrol på stedet med alternative kontroller, f.eks. ved at anmode om fotos, afholde videosamtaler eller på anden måde tilvejebringe dokumentation til støtte for kontrollen af, at foranstaltningerne i biavlsprogrammerne er gennemført korrekt.
         
         KAPITEL IV
         
            AFSLUTTENDE BESTEMMELSER
         
         
            Artikel 12
            Denne forordning træder i kraft på dagen for offentliggørelsen i Den Europæiske Unions Tidende.
            Kapitel I og II og kapitel III, afdeling 3 og 4, anvendes fra den 1. januar 2021.
            Kapitel III, afdeling 1 og 2, anvendes fra den 16. oktober 2020.
            Kapitel III, afdeling 5, anvendes fra den 1. august 2020.
            Denne forordning er bindende i alle enkeltheder og gælder umiddelbart i hver medlemsstat.
         
         
            Udfærdiget i Bruxelles, den 4. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 549.
         
            (2)  EUT L 78 af 20.3.2013, s. 23.
         
            (3)  EUT L 78 af 20.3.2013, s. 41.
         
            (4)  Kommissionens gennemførelsesforordning (EU) 2020/532 af 16. april 2020 om fravigelse for 2020 af gennemførelsesforordning (EU) nr. 809/2014, (EU) nr. 180/2014, (EU) nr. 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 og (EU) 2016/1240 for så vidt angår visse bestemmelser om administrativ kontrol og kontrol på stedet, der finder anvendelse i henhold til den fælles landbrugspolitik (EUT L 119 af 17.4.2020, s. 3).
         
            (5)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).
         
            (6)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).
         
            (7)  Kommissionens gennemførelsesforordning (EU) nr. 180/2014 af 20. februar 2014 om gennemførelsesbestemmelser til Europa-Parlamentets og Rådets forordning (EU) nr. 228/2013 om særlige foranstaltninger på landbrugsområdet i Unionens fjernområder (EUT L 63 af 4.3.2014, s. 13).
         
            (8)  Kommissionens gennemførelsesforordning (EU) nr. 181/2014 af 20. februar 2014 om gennemførelsesbestemmelser til Europa-Parlamentets og Rådets forordning (EU) nr. 229/2013 om særlige foranstaltninger på landbrugsområdet til fordel for de mindre øer i Det Ægæiske Hav (EUT L 63 af 4.3.2014, s. 53).
         
            (9)  Kommissionens gennemførelsesforordning (EU) 2017/892 af 13. marts 2017 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår frugt og grøntsager og forarbejdede frugter og grøntsager (EUT L 138 af 25.5.2017, s. 57).
         
            (10)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
         
            (11)  Kommissionens gennemførelsesforordning (EU) 2016/1150 af 15. april 2016 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren (EUT L 190 af 15.7.2016, s. 23).
         
            (12)  Kommissionens gennemførelsesforordning (EU) 2018/274 af 11. december 2017 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår tilladelsesordningen for plantning af vinstokke, fortegnelsen over vindyrkningsarealer, certificering, ind- og udgangsbøger, obligatoriske anmeldelser og meddelelser, om gennemførelsesbestemmelser til Europa-Parlamentets og til Rådets forordning (EU) nr. 1306/2013 for så vidt angår de relevante kontroller og om ophævelse af Kommissionens gennemførelsesforordning (EU) 2015/561 (EUT L 58 af 28.2.2018, s. 60).
         
            (13)  Kommissionens delegerede forordning (EU) 2018/273 af 11. december 2017 om supplerende regler til Europa-Parlamentets og Rådets forordning (EU) nr. 1308/2013 for så vidt angår tilladelsesordningen for plantning af vinstokke, fortegnelsen over vindyrkningsarealer, ledsagedokumenter og certificering, ind- og udgangsbøger, obligatoriske anmeldelser, meddelelser og offentliggørelse af meddelte oplysninger, om supplerende regler til Europa-Parlamentets og Rådets forordning (EU) nr. 1306/2013 for så vidt angår de relevante kontroller og sanktioner, om ændring af Kommissionens forordning (EF) nr. 555/2008, (EF) nr. 606/2009 og (EF) nr. 607/2009 og om ophævelse af Kommissionens forordning (EF) nr. 436/2009 og Kommissionens delegerede forordning (EU) 2015/560 (EUT L 58 af 28.2.2018, s. 1).
         
            (14)  Kommissionens gennemførelsesforordning (EU) nr. 615/2014 af 6. juni 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 og Europa-Parlamentets og Rådets forordning (EU) nr. 1308/2013 for så vidt angår arbejdsprogrammer for støtte til olivenolie- og spiseolivensektoren (EUT L 168 af 7.6.2014, s. 95).
         
            (15)  Kommissionens gennemførelsesforordning (EU) 2015/1368 af 6. august 2015 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår støtte til biavlssektoren (EUT L 211 af 8.8.2015, s. 9).
         
            (16)  Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).
         
            (17)  Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7).
         
            (18)  Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).
         
            (19)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).